SL Uradni list Evropske unije L 146/1

IZVEDBENA UREDBA KOMISIJE (EU) 2016/879

z dne 2. junija 2016

o določitvi podrobnih ureditev v zvezi z izjavo o skladnosti pri dajanju opreme za hlajenje in klimatizacijo ter toplotnih črpalk, polnjenih s fluoriranimi ogljikovodiki, na trg, in preverjanjem, ki ga opravi neodvisni revizor, v skladu z Uredbo (EU) št. 517/2014 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (1) ter zlasti člena 14(4) Uredbe,

ob upoštevanju naslednjega:

(1) Člen 14(2) Uredbe (EU) št. 517/2014 dopušča dajanje opreme za hlajenje in klimatizacijo ter toplotnih črpalk, polnjenih s fluoriranimi ogljikovodiki, na trg pod pogojem, da so bili fluorirani ogljikovodiki, s katerimi je bila napolnjena, upoštevani v sistemu kvot iz poglavja IV navedene uredbe. Pri dajanju predhodno polnjene opreme na trg proizvajalci in uvozniki opreme dokumentirajo izpolnjevanje navedene zahteve in v ta namen izdajo izjavo o skladnosti.

(2) Ob pripravi izjave o skladnosti in dokumentacije je treba upoštevati različne možnosti, ki odražajo različne načine proizvajalcev in uvoznikov za doseganje skladnosti. Te možnosti se nanašajo na dajanje opreme, polnjene s fluoriranimi ogljikovodiki, na trg, za katero se izda pooblastilo na podlagi člena 18(2) Uredbe (EU) št. 517/2014, opreme, polnjene s fluoriranimi ogljikovodiki, ki so bili predhodno dani na trg kot osnovni fluorirani ogljikovodiki in bili naknadno izvoženi ter je z njimi bila napolnjena oprema izven Unije in opreme, polnjene s fluoriranimi ogljikovodiki v Uniji. Od uvoznikov in proizvajalcev se zahtevajo različne vrste dokumentov, ki odražajo različne vrste dejavnosti, ki jih ta podjetja opravljajo.

(3) Da se zagotovi, da so izjave o skladnosti na podlagi pooblastil iz člena 18(2) Uredbe (EU) št. 517/2014 verodostojne, je pomembno zagotoviti, da so takšna pooblastila sledljiva. S tega vidika bi pooblastila bilo treba vpisati v evidenco, vzpostavljeno v skladu s členom 17 navedene uredbe.

(4) Da se za tretje strani zagotovijo smernice za preverjanje izjave o skladnosti in pripadajoče dokumentacije, kot zahteva člen 14(2) Uredbe (EU) št. 517/2014, se določijo obseg tega preverjanja in podrobnosti za predložitev dokumentov za preverjanje.

(5) Zaradi skladnosti je potrebno, da se zadevne določbe iz te uredbe in zadevne določbe iz Uredbe (EU) št. 517/2014 uporabljajo od istega datuma.

(6) Ukrepi iz te uredbe so v skladu z mnenjem odbora, ustanovljenega na podlagi člena 24 Uredbe (EU) št. 517/2014 –

SPREJELA NASLEDNJO UREDBO:

Člen 1

Izjava o skladnosti

1. Uvozniki in proizvajalci opreme za hlajenje in klimatizacijo ter toplotnih črpalk, polnjenih s fluoriranimi ogljikovodiki (v nadaljevanju: „oprema“), izdajo izjavo o skladnosti iz člena 14 Uredbe (EU) št. 517/2014, in sicer z uporabo predloge iz Priloge I k tej uredbi. Izjavo o skladnosti podpiše pravni zastopnik proizvajalca ali uvoznika opreme.

2. V primeru uvoza opreme iz člena 1 uvoznik zagotovi, da je kopija izjave o skladnosti na voljo carinskim organom, ko se predloži carinska deklaracija za sprostitev v prosti promet v Uniji.

3. Izjava o skladnosti se lahko nanaša samo na pooblastilo iz člena 18 Uredbe (EU) št. 517/2014, če je pooblastilo evidentirano v evidenci, vzpostavljeni v skladu s členom 17 navedene uredbe.

Člen 2

Dokumentacija

1. Za vsako dajanje na trg proizvajalci opreme, polnjene s fluoriranimi ogljikovodiki v Uniji, hranijo naslednjo dokumentacijo iz člena 14 Uredbe (EU) št. 517/2014:

(a) izjavo o skladnosti;

(b) seznam opreme in vrsto ter skupno količino v kilogramih na vrsto fluoriranih ogljikovodikov v opremi; ta seznam ni potreben, če proizvajalec lahko dokaže, da so fluorirani ogljikovodiki v opremi bili dani na trg pred polnjenjem;

(c) kjer je fluorirane ogljikovodike dobavilo drugo podjetje v Uniji, dobavnico ali račun za ustrezne fluorirane ogljikovodike, ki so bili predhodno dani na trg v Uniji;

(d) kjer proizvajalec opreme fluorirane ogljikovodike v opremi uvozi in sprosti v prosti promet v Uniji pred polnjenjem opreme, ustrezne carinske dokumente, ki kažejo, da je količina fluoriranih ogljikovodikov v opremi bila sproščena v prosti promet v Uniji;

(e) kjer fluorirane ogljikovodike v opremi uvozi proizvajalec, vendar niso sproščeni v prosti promet v Uniji pred polnjenjem opreme, dokazilo, da so pri dajanju opreme na trg opravljeni ustrezni carinski postopki za sprostitev ustreznih količin fluoriranih ogljikovodikov v prosti promet;

(f) kjer fluorirane ogljikovodike v opremi proizvede proizvajalec opreme in se oprema z njimi napolni v Uniji, dokument, ki kaže količino fluoriranih ogljikovodikov v opremi.

2. Uvozniki opreme hranijo naslednjo dokumentacijo iz člena 14 Uredbe (EU) št. 517/2014 za vsako opremo, za katero je izdana ena carinska deklaracija za sprostitev v prosti promet v Uniji:

(a) izjavo o skladnosti;

(b) seznam opreme, sproščene v prosti promet, z naslednjimi informacijami: (i) informacije o modelu; (ii) število enot na model; (iii) vrsta fluoriranih ogljikovodikov v vsakem modelu; (iv) količina fluoriranih ogljikovodikov v vsaki enoti, zaokrožena na najbližji gram; (v) skupna količina fluoriranih ogljikovodikov v kilogramih in tonah ekvivalenta CO2;

(c) carinsko deklaracijo za sprostitev opreme v prosti promet v Uniji;

(d) kjer so fluorirani ogljikovodiki v opremi bili dani na trg v Uniji in bili naknadno izvoženi ter je z njimi bila napolnjena oprema izven Unije, dobavnico ali račun ter izjavo podjetja, ki je fluorirane ogljikovodike dalo na trg, da je količina fluoriranih ogljikovodikov bila ali bo prijavljena kot dana na trg v Uniji in da ni bila ali ne bo prijavljena kot neposredno dobavljena za izvoz v smislu člena 15(2)(c) Uredbe (EU) št. 517/2014 na podlagi člena 19 Uredbe (EU) št. 517/2014 in oddelka 5C Priloge k Izvedbeni uredbi Komisije (EU) št. 1191/2014 (2).

Člen 3

Preverjanje

1. Neodvisni revizor iz drugega pododstavka člena 14(2) Uredbe (EU) št. 517/2014 preveri naslednjo dokumentacijo in izjave o skladnosti uvoznika opreme:

(a) ustreznost izjav o skladnosti in povezanih dokumentov s poročili, predloženimi v skladu s členom 19 Uredbe (EU) št. 517/2014 ter oddelkov 11, 12 in 13 Priloge k Izvedbeni uredbi Komisije (EU) št. 1191/2014;

(b) točnost in popolnost informacij v izjavah o skladnosti in povezanih dokumentih na podlagi podatkov podjetja o zadevnih transakcijah;

(c) kjer se uvoznik opreme sklicuje na pooblastilo, izdano v skladu s členom 18(2) Uredbe (EU) št. 517/2014, razpoložljivost zadostnega števila pooblastil s primerjanjem podatkov v evidenci iz člena 17 Uredbe (EU) št. 517/2014 z dokumenti, ki potrjujejo dajanje na trg;

(d) kjer so fluorirani ogljikovodiki v opremi bili dani na trg v Uniji in bili naknadno izvoženi ter je z njimi bila napolnjena oprema izven Unije, obstoj izjave podjetja, ki fluorirane ogljikovodike daje na trg, v skladu s členom 2(2)(d), ki obsega ustrezne količine.

2. Po opravljenem preverjanju v skladu z odstavkom 1 neodvisni revizor izda dokument o preverjanju z ugotovitvami. To vključuje izjavo o stopnji točnosti ustrezne dokumentacije in izjav.

Člen 4

Predložitev dokumentov o preverjanju

Uvoznik opreme predloži dokument o preverjanju iz člena 3(2) te uredbe z uporabo orodij za poročanje, razpoložljivih na podlagi člena 1 Izvedbene uredbe (EU) št. 1191/2014, in sicer do 31. marca vsako leto za predhodno koledarsko leto ter v orodju navede ugotovitve revizorja o stopnji točnosti ustrezne dokumentacije in izjav.

Člen 5

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Vendar se člena 1 in 2 uporabljata od 1. januarja 2017, člena 3 in 4 pa od 1. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 2. junija 2016 Za Komisijo Predsednik Jean-Claude JUNCKER

(1) UL L 150, 20.5.2014, str. 195.

(2) Izvedbena uredba Komisije (EU) št. 1191/2014 z dne 30. oktobra 2014 o določitvi oblike in načina predložitve poročil iz člena 19 Uredbe (EU) št. 517/2014 Evropskega parlamenta in Sveta o fluoriranih toplogrednih plinih (UL L 318, 5.11.2014, str. 5).